На основу члана 27. став 10. Закона о jавној својини (''Службени гласник РС'', број 72/2011, 88/2013, 105/2014, 104/2016-др. Закон, 108/2016, 113/2017 и 95/2018 ), члана 23.став 3. и 25. став 1. Одлуке о прибављању, располагању и управљању стварима у јавној својини Града Ниша („Сл.лист Града Ниша“, број 5/2018 – пречишћен текст, 26/2018 и 18/2019) и члана 37. Статута града Ниша („Сл.лист Града Ниша“, бр. 88/2008, 143/2016 и 18/2019),

Скупштина Града Ниша на седници од \_\_\_\_\_\_\_\_\_\_ 2019. године, доноси

**Р Е Ш Е Њ Е**

**I ПРЕНОСИ СЕ** право коришћења Основној школи „Учитељ Таса“ Ниш, ул. Рајићева 24, на непокретностима у јавној својини Града Ниша, на неодређено време и без накнаде и то на:

- згради основног образовања у ул. Рајићевој у Нишу, површине у габариту 137 м2, која се налази на катастарској парцели број 4472 КО Ниш-Бубањ и уписана је у В лист-1. део листа непокретности број 1551 КО Ниш-Бубањ, као објекат број 2;

-остале зграде - фискултурна сала у ул. Рајићевој у Нишу, површине у габариту 214 м2, спратности Пр+2, која се налази на катастарској парцели број 4472 КО Ниш-Бубањ и уписана је у В лист - 1.део листа непокретности број 1551 КО Ниш-Бубањ, као објекат број 3;

-згради основног образовања - Основна школа „Учитељ Таса“ у ул. Рајићевој у Нишу, површине у габариту 750 м2, спратности Пр+3, која се налази на катастарској парцели број 4472 КО Ниш-Бубањ и уписана је у В лист-1.део листа непокретности број 1551 КО Ниш-Бубањ, као објекат број 4;

У својству носиоца права коришћења Основна школа „Учитељ Таса“ Ниш, користиће описане непокретности у складу са регистрованом делатношћу и позитивним законским прописима.

**II** Право коришћења нанепокретностима из става I овог решења преноси се Основној школи „Учитељ Таса“ Ниш, са правом држања и коришћења у складу са природом и наменом ствари, давања у закуп и управљања у складу са важећим Законом о јавној својини и другим законима и прописима и са правом уписа права коришћења у јавној књизи о непокретностима и правима на њима.

**III** Основна школа „Учитељ Таса“ Ниш, у обавези је да непокретности која су јој овим решењем пренете на коришћење одржава, обнавља и унапређује као и да извршава све законске обавезе у вези са тим непокретностима.

Основна школа „Учитељ Таса“ Ниш, нема право располагања у смислу Закона о јавној својини, предметним непокретностима, осим давања дела предметних непокретности у закуп, уз писану сагласност Градоначелника Града Ниша.

**IV** Обавезује се Основна школа „Учитељ Таса“ Ниш, да у року од 8(осам) дана, од дана пријема овог решења приступи закључењу Уговора о преносу права коришћења и управљања на непокретностима у јавној својини Града Ниша, којим ће се ближе регулисати међусобна права и обавезе Града Ниша и Основне школе„Учитељ Таса“ Ниш,

**V** Oво решење је коначно и исто објавити у „Службеном листу Града Ниша“.

**Број:\_\_\_\_\_\_\_\_\_\_**

**У Нишу,\_\_\_\_\_\_\_2019.године**

**СКУПШТИНА ГРАДА НИША**

**ПРЕДСЕДНИК**

**Мр Раде Рајковић**

О Б Р А З Л О Ж Е Њ Е

Основна школа „Учитељ Таса“ Ниш, обратила се Секретаријату за имовинско-правне послове Градске управе Града Ниша, захтевом за пренос права коришћења на непокретностима у јавној својини Града Ниша коју школа користи ради обављања регистроване делатности.

Поступајући по поднетом захтеву увидом у лист непокретности број 1551 КО Ниш-Бубањ, утврђено је да је право јавне својине Града Ниша уписано на објектима, ближе описаним у диспозитиву решења, при чему је РГЗ-Служба за катастар непокретности Ниш поред јавне својине Града Ниша уписала и право коришћења ОШ „Учитељ Таса“ Ниш на објекту број 4 a на основу претходног уписа, иако установи није пренето право коришћења у смислу одредаба Закона о jавној својини (''Службени гласник РС'', број 72/11, 88/13, 105/14,104/2016-др. Закон, 108/2016, 113/17 и 95/2018).

Одредбама члана 18. став 1.Закона о jавној својини (''Службени гласник РС'', број 72/11, 88/13, 105/14,104/2016-др. Закон, 108/2016, 113/17 и 95/2018), прописано је да су носиоци права јавне својине Република Србија, аутономна покрајина и јединица локалне самоуправе, док је ставом 6. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајине, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини, које су им пренете на коришћење.

Чланом 24. Закона о jавној својини (''Службени гласник РС'', број 72/11, 88/13 и 105/14,104/2016-др. Закон, 108/2016, 113/17 и 95/2018), утврђено је да носиоци права коришћења из члана 18. овог закона управљају покретним и непокретним стварима које користе, као и да је управљање стварима у јавној својини у смислу члана 24. став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

Право јавне својине и право коришћења на непокретностима у јавној својини уписују се у јавне књиге о непокретностима и правима на њима, у складу са законом којим се уређује упис права на непокретностима, сагласно члану 25. Закона о јавној својини.

Полазећи од чињенице да је Град Ниш оснивач Основне школе „Учитељ Таса“ Ниш, решењем број 39577/1-61 од 28.6.1962. године, као и да школа као установа, у складу са важећим Законом о јавној својини не може бити носилац права јавне својине, а да се истој ради обављања регистроване делатности установе може пренети право коришћења на непокретним стварима у јавној својини, утврђено је да су испуњени услови прописани чланом 18. Закона о јавној својини и чланом 23. Одлуке о прибављању, располагању и управљању стварима у јавној својини Града Ниша („Сл.лист Града Ниша“, број 5/2018 – пречишћен текст, 26/2018 и 18/2019), на основу којих Град Ниш као носилац права јавне својине преноси на неодређено време и без накнаде право коришћења са правом управљања - Основној школи „Учитељ Таса“ Ниш, ради обављања регистроване делатности, на непокретностима наведеним у ставу I диспозитива овог решења, које школа користи ради обављања образовно-васпитне делатности и на којима је уписано право јавне својине Града Ниша.

Полазећи од напред цитираних одредби Закона о jавној својини и Одлуке о прибављању, располагању и управљању стварима у јавној својини Града Ниша, утврђено је да су испуњени услови за пренос права коришћења на објектима основног образовања Основној школи „Учитељ Таса“ Ниш, те је одлучено као у диспозитиву овог решења.

**СЕКРЕТАРИЈАТ**

**ЗА ИМОВИНСКО-ПРАВНЕ ПОСЛОВЕ**

**СЕКРЕТАР**

**Анђелија Стаменковић, дипл.правник**